Hollywood sterre gebruik dié SA produkVerskeie Hollywoodsterre, soos Charlize Theron, Helen Mirren, Gwyneth Paltrow en Angelina Jolie, gebruik almal dieselfde eg Suid-Afrikaanse doepa om te glinster op die rooi tapyt. Die dae is lankal verby toe Charlize Theron een van die grootste Suid-Afrikaanse uitvoerprodukte was. Verskeie bekendes het al gespog oor hoe hulle rooibostee gebruik omdat dit so voedsaam is en veroudering teenwerk. Die gebore Suid-Afrikaners, Charlize Theron en Candice Swanepoel, gebruik ook rooibosprodukte wat die vel stimuleer en gesond hou. Ernest du Toit, woordvoerder van die Rooibos-onderneming, sê verkope het opgeskiet en beloop byna drie keer meer as toe die produk sy eerste verskyning in die VSA gemaak het in die 90’s. “Suid-Afrika voer tans ’n groot verskeidenheid Rooibosprodukte na die VSA uit, onder meer die tradisionele en gegeurde tee, cappuccino en skoonheidsmiddels soos grimering en parfuum,” het hy gesê. Een van dié kosmetiese middels is onder meer ŉ lipsalf wat die aktrise Angelina Jolie gebruik om haar vol lippe gesond te hou. Die Oscar-bekroonde aktrise Helen Mirren het ook by vorige geleenthede gesê sy vat haar rooibosteesakkies saam oral waar sy gaan. Du Toit sê dié produk is so gewild onder bekendes weens die antivirale, antiswam en antibakteriese eienskappe, wat ideaal maak vir diegene met aknee, ekseem, psoriase en ander veltoestande. “Navorsing het bewys die rooibosplant het ŉ oorvloed gesondheidsvoordele en daarom word die produk al gewilder.” Kyk ook na die resep vir ŉ heerlike Rooibostee-sjokolade sponskoek. Vir meer inligting oor die produk, besoek Rooibos se webwerf.